**OPĆINA SRAČINEC**

*BILJEŠKE UZ FINANCIJSKE IZVJEŠTAJE*

*ZA RAZDOBLJE OD*

*01. SIJEČNJA DO 30. RUJNA 2022. GODINE*

Sračinec, listopad, 2022. godina

**REPUBLIKA HRVATSKA**

**VARAŽDINSKA ŽUPANIJA**

**OPĆINA SRAČINEC**

Sračinec, Varaždinska 188

OIB: 01126367431

Sračinec, 07. listopada 2022. godine

BILJEŠKE

UZ FINANCIJSKE IZVJEŠTAJE

*za razdoblje od 01. siječnja do 30. rujna 2022. godine*

1. Naziv obveznika: **OPĆINA SRAČINEC**

2. Sjedište obveznika: 42209 SRAČINEC

3. Adresa sjedišta: Varaždinska 188

4. Šifra općine: 410

5. Broj RKP-a: 31448

6. Matični broj: 02685698

7. OIB: 01126367431

8. Razina: 22 i 23

9. Razdjel: 000

10. Šifra djelatnosti - NKD 2007: 8411

11. Razdoblje**: 01. 01. – 30. 09. 2022. godine**

***1. UVOD***

U skladu s odredbama Pravilnika o financijskom izvještavanju u proračunskom računovodstvu (Narodne Novine, br. 37/22) i Okružnice o sastavljanju i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja do 30. rujna 2022. godine i druge aktualnosti, Ministarstva financija, KLASA: 400-02/22-01/26; URBROJ: 513-05-03-22-3 od 29. rujna 2022., sastavljen je Financijski izvještaj Općine Sračinec za razdoblje siječanj – rujan 2022. godine koji se sastoji od:

* Izvještaja o prihodima i rashodima, primicima i izdacima (Obrazac PR-RAS),
* Izvještaja o obvezama (Obrazac OBVEZE) i ovih Bilješki.

***Bilješka broj 1*** – Općina Sračinec primjenjuje proračunsko računovodstvo u skladu sa Zakonom o proračunu (Narodne novine, br. 144/21) i Pravilnikom o proračunskom računovodstvu i računskom planu (Narodne novine, broj 124/14, 115/15, 87/16, 3/18, 126/19 i 108/20). Prema odredbama navedenih propisa Općina u svojim knjigovodstvenim evidencijama osigurava pojedinačne podatke o vrstama prihoda i primitaka, rashoda i izdataka, stanju imovine, obveza i vlastitih izvora.

Knjigovodstvo se vodi po načelu dvojnog knjigovodstva, prema propisanom računskom planu, vode se poslovne knjige: dnevnik, glavna knjiga i pomoćne knjige. Prihodi i primici te rashodi i izdaci iskazuju se prema modificiranom računovodstvenom načelu nastanka događaja. Prihodi i primici priznaju se u izvještajnom razdoblju u kojem su postali raspoloživi i pod uvjetom da su mjerljivi. Rashodi se priznaju na temelju nastanka događaja (obveza) i u izvještajnom razdoblju na koje se odnose neovisno o plaćanju. Imovina i obveze iskazuju se po računovodstvenom načelu nastanka događaja uz primjenu metode povijesnog troška.

Nastavno se u Bilješkama obrazlažu numerički podaci i veća odstupanja iskazana u obrascima Financijskih izvještaja.

***2. IZVJEŠTAJ O PRIHODIMA I RASHODIMA, PRIMICIMA I IZDACIMA (Obrazac: PRRAS)***

**UKUPNI PRIHODI I PRIMICI**

*Ukupni prihodi i primici* (X678) ostvareni su u izvještajnom razdoblju u iznosu od 15.305.175,51 kn što je 28,1% manje u odnosu na ostvarenje u istom razdoblju prethodne godine, a apsolutno razlika iznosi 5.969.577,49 kn. Unutar ukupnog smanjenja, smanjenje se primjećuje kod prihoda od prodaje nefinancijske imovine (7) od 81,8%, odnosno u apsolutnom iznosu od 1.971.783,14 kn u odnosu na isto razdoblje prethodne godine i kod primitaka od financijske imovine i zaduživanja (8) gdje se bilježi pad od 45,8% odnosno u apsolutnom iznosu od 4.277.211,26 kn u odnosu na isto razdoblje prethodne godine. Povećanje bilježe prihodi poslovnja (6) od 2,9% ili u apsolutnom iznosu od 279.416,91 kn.

U strukturi ukupno ostvarenih prihoda i primitaka najveći udio imaju prihodi poslovanja s 64,1%, zatim primici od financijske imovine i zaduživanja s 33,0%, dok udio prihoda od nefinancijske imovine iznosi 2,9%.

**UKUPNI RASHODI I IZDACI**

*Ukupni rashodi i izdaci* (Y345) ostvareni su u istom razdoblju u iznosu od 12.008.408,72 kn, što je 45,0% manje u odnosu na isto razdoblje prethodne godine, a apsolutno razlika iznosi 9.844.588,28 kn. Najveći utjecaj na ukupno smanjenje rashoda imalo je smanjenje rashoda za nabavu nefinancijske imovine (4) koji su za 11.209.192,85 kn manji u odnosu na prethodno razdoblje. Povećanje u odnosu na prethodnu godinu zabilježeno je kod rashoda poslovanja (3) u iznosu od 1.059.057,70 kn, odnosno za 20,2% u odnosu na isto razdoblje prethodne godine te kod izdataka za financijsku imovinu i otplate zajmova (5) u iznosu od 305.546,87 kn, odnosno za 158,4% u odnosu na isto razdoblje prethodne godine.

U nastavku daje se tabelarni prikaz rezultata poslovanja po navedenim skupinama prihoda odnosno rashoda poslovanja.

**Tablica 1.**

**Ukupni prihodi i rashodi, primici i izdaci za razdoblje siječanj – rujan 2022. godine**

|  |  |  |  |  |  |
| --- | --- | --- | --- | --- | --- |
| Račun | Opis | ŠIFRA iz  PR -RAS | Ostvareno prethodne godine | Ostvareno tekuće razdoblje | Index |
| 6 | Prihodi poslovanja | 6 | 9.526.436 | 9.805.852,91 | 102,9 |
| 7 | Prihodi od prodaje nefinancijske imovine | 7 | 2.411.547 | 439.763,86 | 18,2 |
| 8 | Primici od financijske imovine i zaduživanja | 8 | 9.336.770 | 5.059.558,74 | 54,2 |
| UKUPNO PRIHODI I PRIMICI | | **X678** | **21.274.753** | **15.305.175,51** | **71,9** |
| 3 | Rashodi poslovanja | 3 | 5.253.096 | 6.312.153,70 | 120,2 |
| 4 | Rashodi za nabavu nefinancijske imovine | 4 | 16.407.048 | 5.197.855,15 | 31,7 |
| 5 | Izdaci za financijsku imovinu i otplatu zajmova | 5 | 192.853 | 498.399,87 | 258,4 |
| UKUPNO RASHODI I IZDACI | | **Y345** | **21.852.997** | **12.008.408,72** | **55,0** |
| 922 | VIŠAK PRIHODA I PRIMITAKA | X005 | 0 | 3.296.766,79 | - |
| 922 | MANJAK PRIHODA I PRIMITAKA | Y005 | 578.244 | 0 | 0,0 |
| 922 | VIŠAK PRIHODA I PRIMITAKA – PRENESENI | 9221-9222 | 0 | 0 | - |
| 922 | MANJAK PRIHODA I PRIMITAKA – PRENESENI | 9222-9221 | 701.047 | 2.509.755,14 | 358,0 |
| 922 | **RASPOLOŽIVO U SLJEDEĆEM RAZDOBLJU** | **X006/Y006** | **-1.279.291** | **787.011,65** | **-** |

**Bilješka broj 2 - PRIHODI POSLOVANJA (6)**

Prihodi poslovanja (6) u razdoblju siječanj – rujan 2022. godine ostvareni su u iznosu 9.805.852,91 kn. U odnosu na ostvarenje prihoda u istom razdoblju prethodne godine bilježi se povećanje od 279.416,91kn ili 2,9%.

U strukturi ovih prihoda najznačajniju stavku čine prihodi od poreza (61) s udjelom od 69,2%, slijede pomoći iz inozemstva i od subjekata unutar općeg proračuna (63) s udjelom od 19,6%, zatim prihodi od imovine (64) s udjelom od 6,6%, zatim prihodi od upravnih i administrativnih pristojbi, pristojbi po posebnim propisima i naknada (65) s udjelom od 4,3% te prihodi od prodaje proizvoda i robe te pruženih usluga, i prihodi od donacija te povrati po protestiranim jamstvima (66) s udjelom od 0,3%.

*Prihodi od poreza* (61) ostvareni su u iznosu 6.785.669,96 kn što u odnosu na ostvarenje u istom razdoblju prethodne godine predstavlja povećanje za 21,5%, odnosno 1.201.181,96 kn u apsolutnom iznosu. Vrijednosno najznačajnije povećanje u odnosu na prethodno izvještajno razdoblje predstavljaju prihodi od poreza i prireza na dohodak (611) koji su ostvareni u iznosu od 6.543.283,69 kn što predstavlja povećanje od 21,0% u odnosu na isto razdoblje prethodne godine, odnosno 1.135.030,69 kn u apsolutnom iznosu (najveće povećanje se odnosi na porez i prirez na dohodak od kapitala - 6114).

*Porez na imovinu* (613) ostvaren je u iznosu od 203.362,11 kn što predstavlja rast u odnosu na isto razdoblje prethodne godine u iznosu od 37.300,11 kn, odnosno 22,5%, a razlog povećanja je u rastu prihoda od poreza na promet nekretnina koji ima najveći udio u porezima na imovinu.

*Porezi na robu i usluge* (614) ostvareni su u iznosu od 39.024,16 kn i u odnosu na isto razdoblje prethodne godine povećani su za 28.851,16 kn, odnosno za 283,6%. Ti porezi se odnose na poreze na potrošnju alkoholnih i bezalkoholnih pića, a zbog pojave virusa COVID-19, kafići su prethodne godine većim dijelom bili zatvoreni.

*Pomoći iz inozemstva i od subjekata unutar općeg proračuna* (63) su ostvarene u ukupnom iznosu od 1.919.034,05 kn, a odnose se na tekuće pomoći proračunu iz drugih proračuna u iznosu od 1.732.351,23 kn (kompenzacijske mjere), kapitalne pomoći proračunu iz drugih proračuna u iznosu od 50.000,00 kn (Min. graditeljstva – javna rasvjeta prema Svibovcu), tekuće pomoći od izvanproračunskih korisnika u iznosu od 16.382,82 kn (tekuće pomoći od HZZ za javne radove) i kapitalne pomoći od izvanproračunskih korisnika u iznosu od 120.300,00 kn (Fond za zaštitu okoliša – komposteri za mještane).

*Pomoći proračunu iz drugih proračuna* (633) ostvarene su u ukupnom iznosu od 1.782.351,23 kn, a odnose se na tekuće i kapitalne pomoći proračunu iz drugih proračuna, tj. na kompenzacijske mjere za treće tromjesečje 2022. godine i pomoći od Ministarstva graditeljstva za javnu rasvjetu.

*Pomoći od izvanproračunskih korisnika* (634) ostvarene su u iznosu od 136.682,82 kn, a odnose se na tekuće pomoći od izvanproračunskih korisnika (tekuće pomoći od HZZ za javne radove) u iznosu od 16.382,82 kn i kapitalne pomoći Fonda za zaštitu okoliša za nabavku kompostera za mještane Općine Sračinec u iznosu od 120.300,00 kn.

*Prihodi od imovine* (64) ostvareni su u iznosu od 649.935,90 kn ili 21,6% manje nego u istom razdoblju prethodne godine, ponajprije zbog manjih naknada za korištenje nefinancijske imovine.

*Prihodi od financijske imovine* (641) ostvareni su u iznosu od 14,19 kn što je za 32,4% manje nego prethodne godine, a odnosi se na kamate na depozite po viđenju.

*Prihodi od nefinancijske imovine* (642) ostvareni su u iznosu od 649.921,71 kn ili 21,6% manje u odnosu na isto razdoblje prethodne godine. Najznačajniji prihodi od nefinancijske imovine su prihodi od naknade za korištenje nefinancijske imovine (naknada za korištenje prostora elektrana – smanjeni su jer je početkom godine ispražnjeno akumulaciono jezero zbog obnove pa je manja proizvodnja električne energije).

*Prihodi od upravnih i administrativnih pristojbi, pristojbi po posebnim propisima i naknade* (65) ostvareni su u iznosu 422.520,49 kn, što je za 35,9% manje u odnosu na prethodnu godinu. Najveće smanjenje odnosi se na smanjenje komunalnih doprinosa (6531) koji su manji za 275.385,19 kn u odnosu na prethodnu godinu.

*Prihodi od prodaje proizvoda i robe te pruženih usluga i prihodi od donacija* (66) ostvareni su u iznosu 28.692,51 kn, a odnose se na postotak od fakturirane i naplaćene naknade za uređenje voda.

**Bilješka broj 3 - RASHODI POSLOVANJA (3)**

Rashodi poslovanja (3) ostvareni su u ukupnom iznosu od 6.312.153,70 kn, što je za 20,2% više u odnosu na isto razdoblje prethodne godine, odnosno u apsolutnom iznosu rashodi poslovanja veći su za 1.059.057,70 kn.

*Rashodi za zaposlene* (31) ostvareni su u iznosu od 963.898,45 kn i u odnosu na isto razdoblje prethodne godine bilježe rast od 1,9%. Rashodi za zaposlene obuhvaćaju plaće, doprinose na plaće i ostale rashode za zaposlene u općinskoj upravi. Spomenuti rashodi bilježe neznatan rast u odnosu na prethodnu godinu iz razloga što je ostao isti broj zaposlenih, eventualna razlika može se pripisati povećanju osnovice za izračun plaće te povećanju koeficijenta dvojici namještenika.

*Materijalni rashodi* (32) ostvareni su u iznosu od 1.759.791,54 kn i u odnosu na isto razdoblje prethodne godine povećani su za 15,8%. Odnose se na rashode za redovno poslovanje i rashode za izvršavanje programskih aktivnosti općinske uprave. Naknade troškova zaposlenima (321) su se povećale za 47,7% u odnosu na prethodnu godinu, a ti troškovi se odnose na službena putovanja, naknade za prijevoz, stručno usavršavanje zaposlenika te korištenje automobila u službene svrhe (3214). Rashodi za materijal i energiju (322) su se povećali za 28,4% , a odnose se na povećanje troškova električne energije, plina i benzina. Najveće smanjenje u sklopu ovih rashoda odnosi se na ostale nespomenute rashode poslovanja (329) u iznosu od 165.178,65 kn što je u odnosu na prošlu godinu smanjenje za 42,3%, a razlog smanjenja je u smanjenju naknada za rad predstavničkih i izvršnih tijela, povjerenstava i slično (naknada predsjedniku OV je smanjena za pola te su prošle godine bili izbori gdje su isplaćena sredstva za biračke odbore, općinsko izborno povjerenstvo i stručne službe). Rashodi za usluge (323) su povećani za 38,3% u odnosu na prošlu godinu, a povećanje se najvećim dijelom odnosi na troškove komunalnih usluga (3234) - povećanje za 105,0% zbog troškova održavanja i zbrinjavanja otpada s groblja, povećanja troškova odvoza smeća, vode, rušenja stabala i sl., intelektualne i osobne usluge (3237) - povećanje za 94,7% zbog geodetsko-katastarskih usluga, autorskog honorara i sl., te računalne usluge (3238) - povećanje za 100,1% zbog implementacije eura kao službene valute u informacijski sustav.

*Financijski rashodi* (34) ostvareni su u iznosu 255.886,35 kn i bilježe rast od 136,9% u odnosu na isto razdoblje prethodne godine. Navedeni rashodi se prvenstveno odnose na kamate po primljenim zajmovima od Hrvatske banke za obnovu i razvitak radi izgradnje dječjeg vrtića u Sračincu te modernizacije nerazvrstanih cesta na području Općine Sračinec. Veći su iz razloga što su u ovom obračunskom razdoblju uplaćene kamate dugoročnog kredita za modernizaciju nerazvrstanih cesta u iznosu od 174.836,15 kn dok je prošle godine u istom razdoblju bila uplaćena u iznosu od 22.452,91 kn.

*Subvencije* (35) iznose 316.787,60 kn što predstavlja rast za 204.124,60 kn u odnosu na isto razdoblje prethodne godine, odnosno za 181,2%. Razlog povećanja se odnosi na javni poziv koji smo ove godine raspisali, a to je javni poziv za dodjelu potpora za razvoj poduzetništva na području Općine Sračinec. Isplaćivane su potpore za nabavu nove opreme i inventara i potpore za izgradnju i adaptaciju poslovnih prostora i priključka.

*Pomoći dane u inozemstvo i unutar općeg proračuna* (36) ostvarene su u iznosu od 201.722,43 kn i u odnosu na isto razdoblje prethodne godine povećane su za 82.355,43 kn, odnosno za 69,0%. Razlog povećanja leži povećanju sufinanciranja troškova produženog boravka učenika OŠ Sračinec za period od siječnja do rujna ove godine naspram prošle godine, tj. prošle godine se boravak sufinancirao u iznosu od 73.950,00 kn, dok se ove godine sufinancirao u iznosu od 106.533,18 kn, te u isplati sredstava za bojanje OŠ Sračinec u iznosu od 95.189,25 kn.

*Naknade građanima i kućanstvima na temelju osiguranja i druge naknade* (37) ostvarene su u iznosu od 1.432.899,64 kn, odnosno za 18,9% kn više u odnosu na prethodnu godinu. Ove naknade se odnose na naknade koje se isplaćuju korisnicima Socijalnog programa sukladno Odluci o socijalnoj skrbi Općine Sračinec (isplata prigodnih pomoći umirovljenicima, isplata stipendija, porodiljne naknade, sufinanciranje odvoza otpadnih pelena, sufinanciranje dječjih vrtića i pomoćnika za djecu s poteškoćama).

*Tekuće donacije* (381) ostvarene su u iznosu od 806.768,38 kn što je za 0,6% više u odnosu na prethodnu godinu, odnosno u apsolutnom iznosu navedeni rashodi su veći za 4.840,38 kn. Navedeni rashodi odnose na donacije dobrovoljnom vatrogasnom društvu, donacije udruženjima građana s područja Općine Sračinec, donacije vjerskim zajednicama te sufinanciranje političkih stranaka. Povećanje navedenih rashoda u odnosu na prethodnu godinu odnosi se na povećane isplate donacije udrugama iz područja kulture i sporta, tj. od ove godine prema natječaju udruge mogu tražiti isplate predujmova pa je iz toga razloga više isplaćeno.

*Kapitalne donacije* (382) ostvarene su u iznosu od 12.500,00 kn i odnose se na donacije nogometnim klubovima za izradu troškovnika za navodnjavanje nogometnih terena.

*Kapitalne pomoći* (386) ostvarene su u iznosu od 561.899,31 kn, odnosno za 33,8% više nego u istom razdoblju prethodne godine. Razlog povećanje je u tome što se prošle godine u istom razdoblju isplatila kapitalna pomoć samo trgovačkom društvu „Varkom“ d.d. za provođenje projekta aglomeracije Varaždin te izgradnje sustava odvodnje i kanalizacije na području Općine Sračinec, dok se ove godine uz Varkom, sufinanciralo i Županijskoj upravi za ceste Varaždin za izvanredno održavanje županijskih cesta u Općini Sračinec (Zelendvorska i Bombellesova u Sračincu, te ŽC 2037 u Svibovcu Podravskom) te produljenje vodovodne mreže u Uskoj ulici u Sračincu.

**Bilješka broj 4 - PRIHODI OD PRODAJE NEFINANCIJSKE IMOVINE (7)**

Prihodi od prodaje nefinancijske imovine (7) ostvareni su u iznosu 439.763,86 kn što u odnosu na isto razdoblje prethodne godine, čini smanjenje za 81,8%. Ovi prihodi odnose se na prodano građevinskog zemljište na području Općine Sračinec, a prošle godine je prodan veći dio zemljišta.

**Bilješka broj 5 - RASHODI ZA NABAVU NEFINANCIJSKE IMOVINE (4)**

Rashodi za nabavu nefinancijske imovine (4) izvršeni su u iznosu 5.197.855,15 kn i u odnosu na ostvarenje u istom razdoblju prethodne godine manji su za 11.209.192,85 kn ili 68,3%.

*Građevinski objekti* (421) izvršeni su u iznosu od 4.617.655,65 kn, a navedeni rashodi najvećim se dijelom odnose na rashode za modernizaciju i rekonstrukciju cesta u iznosu od 3.847.801,56 kn, što je za 68,3% manje u odnosu na prošlu godinu (prošle godine se završilo s većim dijelom cesta). Također su se smanjili troškovi izgradnje ostalih građevinskih objekata za 91,5% (prošle godine su bili veći troškovi izgradnje malonogometnih igrališta, javne rasvjete i ostalih objekata).

*Postrojenja i oprema* (422) izvršeni su u iznosu od 580.199,50 kn, a navedeni rashodi odnose na nabavu komunikacijske opreme (iznos od 442.325,00 kn), instrumenata, uređaja i strojeva (iznos 7.724,50 kn), te uređaja, strojeva i opreme ostale namjene (iznos od 130.150,00 kn). Povećani su u odnosu na prošlu godinu za 614,6%, a razlog tome su kupnja nove ferriss kosilice u iznosu od 130.150,00 kn te implementacija smart LED displeja u iznosu od 442.325,00 kn.

*Dodatna ulaganja na građevinskim objektima* (451) prošle godine izvršena su u iznosu od 194.149,00 kn dok u ovom izvještajnom razdoblju nismo imali potrebe za dodatnim na ulaganjem na građevinskim objektima. Navedeni rashodi u prethodnoj godini odnose se na izvršena dodatna ulaganja na obnovi i održavanju starog Društvenog doma Svibovec Podravski.

**Bilješka broj 6 - PRIMICI OD FINANCIJSKE IMOVINE I ZADUŽIVANJA (8)**

Primici od financijske imovine i zaduživanja (8) ostvareni su u iznosu od 5.059.558,74 kn, a navedeni primici se odnose na primljeni kredit od HBOR-a za modernizaciju nerazvrstanih cesta na području Općine Sračinec.

**Bilješka broj 7 - IZDACI ZA FINANCIJSKU IMOVINU I OTPLATE ZAJMOVA (5)**

Izdaci za financijsku imovinu i otplate zajmova (5) ostvareni su u iznosu od 498.399,87 kn. Navedeni izdaci odnose se na otplatu glavnice kredita zaključenog sa Hrvatskom bankom za obnovu i razvitak radi izgradnje dječjeg vrtića u Sračincu u iznosu od 192.853,14 kn (tri rate) te otplata zajma državnog proračuna za povrat poreza u iznosu od 305.546,73 kn (prošle godine nije bilo tog zajma).

**Bilješka broj 8 - VIŠAK PRIHODA I PRIMITAKA (X005)**

U izvještajnom razdoblju ostvaren je višak prihoda i primitaka (X005) u iznosu od 3.296.766,79 kn koji s korekcijom manjka prihoda i primitaka iz prijašnjeg razdoblja (9222-9221) u iznosu od 2.204.208,41 kn čini ukupno raspoloživ višak prihoda i primitaka u sljedećem razdoblju (X006) u iznosu od 1.092.558,38 kn.

**Bilješka broj 9 - STANJE NOVČANIH SREDSTAVA NA KRAJU RAZDOBLJA (11K)**

Na kraju izvještajnog razdoblja ukupno stanje na računima i u blagajnama iznosi 1.624.421,01 kn i sastoji se od stanja na slijedećim računima:

* ZABA d.d banka Varaždin = 1.618.540,96 kn,
* Novac u blagajni = 5.880,05 kn.

***3. IZVJEŠTAJ O OBVEZAMA (Obrazac: OBVEZE)***

**Bilješka broj 10** - U Izvještaju o obvezama iskazuju se ukupne obveze Općine Sračinec u razdoblju od 1. siječnja do 30. rujna 2022. godine. Stanje obveza na kraju izvještajnog razdoblja (V006) iznosi 23.130.070,73 kn od čega dospjele obveze (V007) iznose 27.635,80 kn, a nedospjele obveze (V009) iznose 23.102.434,93 kn.

Ukupne dospjele obveze na kraju izvještajnog razdoblja iznose 27.635,80 kn, a navedene obveze odnose se na uplaćene predujmove komunalne naknade, naknade za uređenje voda i grobne naknade, na rasknjiženje uplaćenih predujmova prema izvješću Porezne uprave za uplaćene poreze na potrošnju, tvrtku i promet nekretnina.

Stanje nedospjelih obveza na kraju izvještajnog razdoblja (V009) iznosi 23.102.434,93 kn i

odnosi se na slijedeće obveze:

* (26) obveze za financijsku imovinu u iznosu od 22.963.316,57 kn (obveze za dugoročni kredit HBOR-a za izgradnju dječjeg vrtića u Sračincu u iznosu od 2.507.090,52 kn, obveze za dugoročni kredit HBOR-a za modernizaciju i rekonstrukciju nerazvrstanih cesta na području Općine Sračinec u iznosu od 20.000.000,00 kn te obveza za kratkoročni kredit ZABA banke za izvanredno održavanje odvojaka Dravskih ulica u Svibovcu Podravskom u iznosu od 456.226,05 kn),
* (23) obveze za rashode poslovanja u iznosu od 139.118,36 kn (obveza za plaću za rujan 2022. godine, obveze za naknade dužnosnicima za rujan, obveze za loko vožnju za rujan, obveze za materijalne rashode za rujan – režijski troškovi i ostale obveze).